Universitas Andalas

Universitas Andalas, biaso disingkek jo Unand adolah salah satu paguruan tinggi nagari di Kota Padang, Sumatera Barat, Indonesia. Universitas iko marupoan universitas paliang tuo di lua Jao di Indonesia nan didirian pado tanggal 23 Desember 1955 dek wakil Presiden Mohammad Hatta.
Universitas Andalas tadiri dari limo baleh fakultas, nan sabagian gadang talatak di Limau Manis, sakitar 12 km dari pusek Kota Padang. Rektor Universitas Andalas sajak taun 2011 adolah Dr. Werry Darta Taifur. Majalah Tempo pado taun 2009 manampekkan Unand di posisi ka-14 atau posisi patamo di lua Pulau Jao dalam analisisnyo tahadok kapasitas alumninyo nan diserap dek dunia usaha. Webometrics juo manobatkan Unand sabagai 100 paguruan tinggi tabaiak di ASEAN (paringkek 26) atau paringkek 8 di Indonesia (tabaiak di lua Pulau Jao) pado bulan Januari 2011.
Kainginan masarakaik Sumatra Barat untuak mandirikan sabuah paguruan tinggi alah ado sajak mamasuki abaik ka-20. Hal itu dapek dipahami karano pado maso itu alah muncua golongan intelektual jo cendekiawan nan paduli jo pandidikan anak bangsa. Namun, Pamarintah Kolonial Balando indak maagiah kasempatan saketek jo untuak mawujudkannyo. Gagasan itu mangamuka baliak sairing diproklamasikannyo kamerdekaan Indonesia pado tanggal 17 Agustus 1945.
Kainginan untuak mandirikan sabuah janjang pandidikan tinggi di Sumatra Barat baru dapek diwujudkan pado tahun 1948 jo mandirikan anam akademi, yaitu: Akademi Pamong Praja, Akademi Pandidikan Jasmani, Akademi Kadet, Akta A Bahasa Inggris, jo Sakolah Inspektur Polisi. Kaanam akademi tu barado di Bukittinggi. Salanjuiknyo, kabahasilan pandirian akademi iko mandorong sabuah yayasan pandidikan banamo Yayasan Sriwijaya untuak mandirikan Balai Paguruan Tinggi Hukum Pancasila (BPTHP) di Padang pado tanggal 17 Agustus 1951.
Mangikuti langkah Yayasan Sriwijaya tu, kamudian pamarintah mandirikan Paguruan Tinggi Pandidikan Guru di Batusangkar pado tanggal 23 Oktober 1954, Paguruan Tinggi Nagari Patanian di Payakumbuah pado tanggal 30 November 1954, jo Fakultas Kadokteran sarato Fakultas Ilmu Pasti jo Ilmu Alam (FIPIA) di Bukittinggi pado tanggal 7 September 1955. Kaampek fakultas tu diresmikan dek Wakia Presiden Mohammad Hatta. Sairing jo itu, Yayasan Sriwijaya pun manyarahkan BPTHP kapado Pamarintah Provinsi Sumatra Tengah. Kamudian, sajak itu BPTHP baganti namo manjadi Fakultas Hukum jo Pangatahuan Masarakaik.
Kalimo fakultas itu manjadi cikal bakal dalam mandirikan Universitas Andalas. Dek karano marupokan universitas partamo nan didirikan di Pulau Sumatra, mako Bung Hatta mangusuakan namo Universitas Andalas, nan marujuak ka namo Pulau Sumatra nan tanamo pulo jo Pulau Andalas.
Pado tanggal 13 September 1956, Wakia Presiden Mohammad Hatta maresmikan pambukaan Universitas Andalas di Bukittinggi. Salanjuiknyo, pado tahun 1958, untuk partama kalinyo Universitas Andalas mulai mamatiak hasia jo lulusnyo Mr. Rudito Rachmad sabagai Sarjana Hukum partamo kali. Satahun barikutnya, Fakultas Hukum jo Pangatahuan Masarakaik mawisuda pulo ampek mahasiswanyo, yaitu Mr. Herman Sihombing, Mr. Zawier Zienser, Mr. Eddy Ang Ze Siang, jo Mr. Djalaluddin Ilyas.
Babarapo bulan sasudah maresmikan Unand, Bung Hatta nan indak sapaham lai jo Presiden Soekarno malatakkan jabatannyo sabagai Wakia Presiden. Sahinggo barakhialah Dwi Tunggal Soekarno-Hatta. Babarapo tokoh militer jo politik pun kamudian basapakaik untuak "manegur" pusat jo mandirikan Pamarintahan Revolusioner Republik Indonesia (PRRI) sarato manjadikan Sumatra Tengah, khususnyo Sumatra Barat sabagai basisnyo.
Dek karano itu, banyak dosen jo mahasiswa Unand nan manunjukkan kasepahamannyo jo PRRI. Akibaiknyo, Tantara Nasional Indonesia nan ditugaskan untuak manumpas PRRI juo mamporakporandakan kampus Unand nan tasebar di babarapo kota: Padang, Bukittinggi, Batusangkar, jo Payakumbuah sarato nan baru dibangun pulo di Baso.
Situasi politik pado wakatu itu bana-bana indak kondusif untuak malaksanakan aktivitas pakuliahan. Dosen-dosen nan didatangkan dari lua nagari, tarutamo dari Eropa, ado nan pulang ka nagarinyo masiang-masiang sarato ado pulo nan pindah ka Universitas Gadjah Mada, Universitas Indonesia, jo Institut Pertanian Bogor. Pado masa PRRI dapek dikatokan sabagai maso kamunduran Universitas Andalas.
Sairiang jo barakhianyo PRRI, Unand baliak manata pakambangannyo. Pado tahun 1961, Unand mambukak baliak Fakultas Patanian, Fakultas Kadokteran, jo Fakultas Kaguruan jo Ilmu Pandidikan (FKIP) jo mamindahkannyo ka Padang. Sadangkan Fakultas Ilmu Pasti jo Ilmu Alam (FIPIA) baru bisa dibukak satahun kamudian, itupun hanyo bisa jo ciek jurusan, yaitu Biologi. Salanjuiknyo, Paguruan Tinggi Ekonomi nan didirikan dek Yayasan Paguruan Tinggi Pancasila pado tanggal 7 September 1957 manggabungkan diri jo Unand. Pado tanggal 9 Oktober 1963, Unand mambukak Fakultas Paternakan. Fakultas iko marupakan Fakultas Paternakan partamo nan didirikan di Indonesia. Jo damikian, sampai tahun 1963 Unand alah mamiliki tujuah (7) fakultas, namun pado tahun berikuiknyo FKIP mamisahkan diri nan kamudian bakambang manjadi Institut Kaguruan jo Ilmu Pendidikan (IKIP) nan salanjuiknyo barubah namo manjadi Universitas Negeri Padang (UNP).
Karano kapindahan kampusnyo kaa Padang, Unand mulai mambanahi diri saacaro manyaluruah, baiak dari segi organisasi, dosen, maupun infrastruktur. Kampus Air Tawar dibangun untuak Fakultas Patanian, FIPIA, Fakultas Paternakan, jo FKIP (kini manjadi kampus UNP). Adopun Fakultas Ekonomi dibangun di kampus Jati, Padang (kini kampus Fakultas Ekonomi Program Reguler Mandiri jo STIE Dharma Andalas). Sadangkan Fakultas Kadokteran ado di duo lokasi, yaitu Kampus Jati jo Pondok. Fakultas Hukum tatap barada di kampusnyo nan lamo di Parak Karambia (kini kampus Fakultas Hukum Program Reguler Mandiri). Adapun rektorat Unand barado di kampus Jati basabalahan jo Fakultas Ekonomi. Pado tahun 1962, jumlah dosen Unand alah mancapai 261 urang, tamasuak 180 urang dosen luar biaso jo "dosen tabang". Adopun jumlah mahasiswanyo alah mancapai 3920 urang.
Pado tahun 1982, Fakultas Sastra didirikan jo mulai manarimo mahasiswanyo untuak angkatan partamo. Pado awalnyo fakultas iko banamo Fakultas Sastra jo Sosial Budaya kamudian baganti namo manjadi Fakultas Sastra karano Jurusan Sosiologi sarato Program Studi Sosiologi jo Antropologi nan baru dibuka "dititipkan" di fakultas iko. Kaduo program studi tu manjadi cikal bakal untuak mandirikan Fakultas Ilmu Sosial jo Ilmu Politik (FISIP) pado tahun 1993. Fakultas Sastra kamudian baganti namo manjadi Fakultas Ilmu Budaya pado tahun 2011. Kampus kaduo fakultas iko talatak di Jl. Situjuh, Jati, Padang, nan sabalumnyo marupokan Labor Fisiologi Fakultas Kedokteran (kini rumah dinas rektor jo gaduang pacetakan Unand). Barikutnya, Unand mambukak pulo duo program studi Teknik Masin jo Teknik Sipil pado tahun 1985, nan marupokan cikal bakal tabantuaknyo Fakultas Teknik. Pado awalnyo pangalolaan kaduo program studi ko barado di Fakultas Matematika jo Pangetahuan Alam (FMIPA), sadangkan dalam palaksanaan pakuliahannyo Unand bakarajo samo jo Institut Teknologi Bandung (ITB). Pandirian Fakultas Teknik iko baru disatujui dek Dirjen Dikti pado tanggal 13 Mei 1993.
Sajak mulo tagaknyo inggo kini, Universitas Andalas alah punyo limo baleh (15) fakultas dan ciek program pascasarjana, nan tadiri dari 44 program studi sarjana, 38 program studi magister (S2), 8 program studi doktor (S3), 12 program pandidiakan dokter spesialis, 5 program profesi, dan 4 program studi D3.